|  |  |  |
| --- | --- | --- |
|  B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

*Brisel, 19. 9. 2024. godine*

*MEDIJIMA*

**PRIOPĆENJE ZA MEDIJE**

**Bh. vlasti trebaju nastaviti provedbu reformi**

Sedmi sastanak Odbora za stabilizaciju i pridruživanje između Europske unije i Bosne i Hercegovine održan je 19. rujna 2024. godine u Bruxellesu. Sastankom su kopredsjedale direktorica Direkcije za europske integracije Elvira Habota i Barbara Jésus - Gimeno iz Opće uprave za proširenje i politiku susjedstva Europske komisije (DG NEAR), a u uvodnom dijelu sastanka obratila se direktorica za Zapadni Balkan u DG NEAR-u Valentina Superti.

Europska komisija istaknula je kako bh. vlasti trebaju nastaviti pozitivni zamah u provedbi reformi koji je rezultirao „zelenim svjetlom“ za otvaranje pregovora, a da bi Vijeće EU-a bilo u poziciji da usvoji pregovarački okvir potrebno je da bh. vlasti poduzmu sve relevantne korake iz preporuke Komisije iz 2022. godine.

Europska komisija je pozdravila potpuno usklađivanje BiH s vanjskom i sigurnosnom politikom EU-a, te usvajanje nove Strategije borbe protiv korupcije, kao i napredak vezan za pregovore o sporazumu s Frontex-om.

Izaslanstvo BiH informiralo je Komisiju i o drugim poduzetim koracima na ispunjavanju prioriteta, a među kojima su usvajanje Akcijskog dokumenta za provedbu popisa poljoprivrede, nacrta novog Strateškog plana ruralnog razvoja BiH i izmjena zakona o javnim nabavama.

Potrebno je ostvariti napredak najkasnije od objave novog godišnjeg izvješća o BiH, a koji će biti prilika Komisiji, kako za procjenu urađenog, tako i za eventualne korake ka predlaganju usvajanja pregovaračkog okvira s BiH.

Europska komisija je kao korake koji su ključni za usvajanje pregovaračkog okvira s BiH označila usvajanje novog zakona o VSTV-u, zakona o sudovima BiH, te prevenciju i jačanje borbe protiv korupcije i organiziranog kriminala.

Komisija je pozvala na što skoriju finalizaciju Nacionalnog programa usvajanja *acquis*-a (NPAA) te uspostavu pregovaračke strukture i imenovanje glavnog pregovarača.

Također, Europska komisija je pozvala bh. vlasti da usvoje zakon o graničnoj kontroli i strategiju upravljanja granicom, da izmijene izborno zakonodavstvo, usvoje zakonodavstvo vezano za financiranje stranaka te da provedu ustavne i izborne reforme, osobito one vezane za implementaciju presuda Europskog suda za ljudska prava. Nadalje vlasti su pozvane da preuzmu vlasništvo i upravljanje migrantskim centrima te da poboljšaju funkcioniranje javne administracije i usvoje akcijski plan za reformu javne uprave. Komisija je podcrtala važnost da bh. vlasti osiguraju slobodu govora i medija te zaštitu novinara. Potrebno je, također, uskladiti zakon o zaštiti osobnih podatak s GDPR uredbom.

Europska komisija očekuje da BiH unaprijedi ekonomsko i financijsko upravljanje, a institucije su Komisiju informirale i o zadnjim aktivnostima vezanim za Plan reformi.

Europska komisija je, među ostalim, pozvala na usvajanje cjelodržavne strategije ribarstva, cjelodržavne strategije zapošljavana, Jamstva za mlade, strategije razvoja znanosti, strategije cyber sigurnosti itd. Bh. vlasti su pozvane na uvođenje broja za hitne slučajeve 112, zakona o elektroničkoj komunikaciji i zakona o elektroničkim medijima te zakona o elektroničkoj identifikaciji i uslugama od povjerenja u elektroničkom poslovanju. Bh. vlasti trebaju izmijeniti i zakone o konkurenciji i državnoj pomoći, a kako je to preporučeno u Mišljenju Europske komisije iz 2019. godine. Također, potrebno je imenovati Državnog koordinatora za IPA III.

Direkcija za europske integracije